**DREJTORIA PËR ZHVILLIM EKONOMIK**

**Raporti i punës për periudhën janar-qershor 2019**

Ky raport përfshin periudhën Janar-Qershor 2019. DZHE vlerëson gjashtëmujorin e parë të këtij viti si mjaft pozitiv sa i përket te arriturave si rezultat i konsistencës në punë me qëllim realizimin e objektivave të drejtorisë të cilat kanë ndikim në zhvillimin ekonomik lokal dhe mirëqenien e qytetarëve të komunës së Gjilanit.

Sa i përket investimeve kapitale, gjatë muajit Mars është nënshkruar kontrata me operatorin ekonomik për realizimin e projektit “Modernizimi i tregut të gjelbërt në komunën e Gjilanit” ndërsa jemi në fazën e përgatitjes së projektit kryesor për ndërtimin e tregut të kafshëve. Ky i fundit është përzgjedhur për financim nga MZHR  si rezultat i aplikimit me sukses në Programin për Investime Kapitale në këtë Ministri .Vlera e projektit është rreth 260,000 Euro ndërsa MZHR do të financoj projektin në vlerë prej 80,000 Euro.

Të dyja tregjet do të krijojnë kushte për zhvillim të bujqësisë dhe hapin mundësi të reja punësimi, kryesisht për bujq të cilët sigurojnë të ardhura përmes bujqësisë dhe blegtorisë duke nxit keshtu edhe ndërmarrësinë në këta sektor të ekonomisë. Përmes investimeve në këto projekte po përmirësohen kushtet për shitjen e produkteve të freskëta pemë dhe perime për 100 prodhues tanë si dhe mbi 200 tregtar të cilët ushtrojnë aktivitetin e tyre në tregun e gjelbërt. Gjithashtu, vlen të përmendet se përveç që po krijohen kushte edhe po plotësohen standarde për tregtimin e kafshëve ku perfitues do të jenë mbi 400 ferma të komunës së Gjilanit. Në anën tjetër janë planifikuar tregjet mobile në disa pjesë të qytetit dhe zbatimi i planit është në proces me ç’rast do ti ofrohen mundësi bujqëve, prodhuesve të vegjël të komunës së Gjilanit të shesin produktet e tyre në vendbanime me numër të madh të banorëve dhe më të frekuentuara.

Një e arritur tjetër e kësaj drejtorie është përmbyllja me sukses e procesit të negocimit të Marrëveshjës për financim për realizimin e  projektit 26 milion Euro “Impianti për trajtimin e ujërave të zeza dhe infrastrukturës përcjellëse në komunën e Gjilanit” e nënshkruar ndërmjet Qeverisë së Kosovës dhe BERZH me 9 Maj 2019 në Sarajevë. Si rrjedhoj, po ashtu me 28 Maj 2019 është nënshkruar Marrëveshja tjetër 3 palëshe ndëmjet BERZH, Komunës dhe Kompanisë Hidromorava për zbatim të këtij projekti madhor infrastrukturor.   Vlen të theksohet se drejtori i BERZH në Kosovë z. Neil Teylor ka deklaruar se “Komuna e Gjilanit është kampion sepse kjo është kontrata e parë që nënshkruhet me nivelin lokal pas kryeqytetit”. Kjo deklaratë është një indikator se ky investim pa dyshim e ka kthyer Komunën e Gjilanit në një partner të besueshëm për institucionet financiare si BERZH dhe BEI etj.

Një projekt tjeter i cili është duke shkuar kah përmbyllja është vazhdimi i punimeve në lumin Mirusha dhe gjatë kësaj periudhe është Nënshkruar Marrëveshja për financim nga MMPH dhe kryetari i komunës në vlerë prej 250,000 Euro për këetë vit.

Një sektor tjetër i rëndësishëm i kësaj drejtorie është edhe Efiçienca e Energjisë (EE) dhe gjatë muajit Janar 2019 kemi përgatitur dhe dorëzuar aplikacionin përmes të cilës presim të bëhemi pjesë e një pilot projekti që parasheh një paketë të ndërhyrjes në ndërtesa shumë banesore (AER). Qëllimi i projektit është inkurajimi i rritjes se efiçiencës së energjisë (EE) të ekonomive familjare dhe të lehtësohet kalimi në burimet jo-elektrike të ngrohjes përmes një aktiviteti pilot. Pjesë e kësaj iniciative, është një paketë specifike e ndërhyrjes për "Rinovimin e Efiçiencës së Ndërtesave Shumë banesore (AER). Ky program synon të përmirësoj efiçiencën e energjisë në ndërtesat shumë banesore përmes dhënies së granteve për komunitetet banesore në komuna të përzgjedhura, përmes bashkëfinancimit nga komunat dhe/ose banorët. Llojet e ndërhyrjes së efiçiencës së energjisë përfshijnë përmirësimet e hapësirave të përbashkëta, ngrohjen qendrore dhe izolimin termik. Numri i komunave që do të përfitojnë nga ky projekt është e kufizuar dhe përzgjedhja e komunave pritet të bëhet nga ekipi i ekspertëve nga Uashingtoni dhe Kosova. Komuna e Gjilanit pret që të kuptoj rezultatin e aplikimit gjatë këtij viti.

Me kërkesën e MZHE ka vazhduar procesi i vlerësimit të kompanisë konsulente në kuadër të programit me KfW (Bankën gjermane) për projektin “Masat e efiqiencës së energjisë në ndërtesat publike”. Gjatë kësaj periudhe është përmbyll faza e parë e vlerësimit ndërsa sipas MZHE-AKK faza e dytë e vlerësimit pritet të përfundoj deri në fund të këtij viti ndërsa zbatimi i projekteve në terren pritet të filloj në fillim të vitit 2020. Komuna e Gjilanit synon që përmes këtij programi të intervenoj me masa të EE në tri shkolla si “ Ibrahim Uruqi” Bresalc, “Skënderbeu” Perlepnicë dhe “Dëshmorët e kombit”, Gjilan.

Vlen të theksohet se DZHE është duke bashkëpunuar ngushtë me projektin “Support on implementing the 3RD Energy package with focus on EE/ER”, projekt ky i financuar nga Bashkimi Evropian, që zbatohet nga konsorciumi i udhëhequr nga GFA Consulting Group, Hamburg, Gjermani.  Objektiva e përgjithshme e këtij projekti (Mbështetje në Implementimin e Pakos së Tretë të Energjisë me focus në Efiçience të Energjisë dhe Burimeve te Ripërtëritshme) është mbështetja e zhvillimit të qëndrueshem të sektorit të energjisë në përputhje me detyrimet e Traktatit të Komunitetit të Energjisë dhe Strategjisë Kombëtare të Energjisë. Si pjesë e ketij projekti përveq përkrahje komunës në hartimin e PKVEE, përgatitjen e një projekti për aplikim në fondet e BE të dedikuara për komunat e Kosovës në fushën e EE, përmes këtij projekti edhe do të instalohet softveri ENSMASOFT-it i cili zbatohet në bashkëpunim me GIZ dhe i cili do të shërbej për të menaxhuar eficiencën e energjisë në objektet komunale në të ardhmen. Po ashtu dy zyrtarë komunal do të ndjekin trajnim tre-ditore për përdorimin e këtij programi. Me përkrahjen e këtij projekti është finalizuar dokumenti “Plani Komunal i Veprimit të EE 2019-2021” dhe në këtë dokument janë planifikuar masa të efiqiencës së energjisë  në 7 objekte publike derisa planifikojmë të aplikojmë me projekte (katër shkolla) për financim fondin e lartëpërmendur të EE gjatë këtij viti.

Në kuadër të programit PPP gjatë kësaj periudhe jemi në proces të realizimit të tri (3) studimeve të fizibilitetit për projekte në fushën e turizmit, energjisë, infrastrukturës biznesore, sportive etj. Realizimi i këtyre studimeve do të krijoj mundësi për investime përmes PPP, për zbatim të projekteve zhvillimore duke e bërë kështu komunën atraktive për investitor vendor dhe të huaj. DZHE ka përgatit konceptin për zhvillimin e një produkti të ri turistik apo projekt potencial “Penda e Livoqit” duke ia adresuar kërkesën për bashkëpunim Swiss Contact me qëllim të mbështesin komunën me ekspertizë ndërkombëtare rreth zhvillimit të mëtejshm dhe testimit të potencialit të kësaj ideje. Si rrjedhoj, është organizuar takim dhe vizitë me përfaqësues të Swiss Contact dhe një eksperti të turizmit nga kompania franceze “Geode” i cili ka konfirmuar se liqeni i Livoqit ka potencial për zhvillim të turizmit. Së shpejti do të nënshkruhet Marrëveshja për Bashkëpunimpër realizimin e studimit të fizibilitetit për projektin në fjalë.

Sa i përket projektit PPP “ Rregullimi i infrastrukturës së kompleksit të shkollave të mesme të Gjilanit” , projekt ky i cili ka për qëllim rregullimin, sigurimin, funksionalizimin e hapësirës shkollore dhe ofrimin e shërbimeve të nevojshme për nxënësit dhe personelin është në realizim e sipër dhe gjatë këtij viti pritet të përfundojnë të gjitha punët ndërtimore sipas kontratës. Partneri privat “Adea fast food” Sh.p.k ka qenë i hapur për bashkëpunim dhe në kordinim me Ekipin për Menaxhimin e Projektit, DZHE ka dorëzuar me kohë raportin vjetor në Ministrinë e Financave të përgatitur sipas Direktivës #5 “Mënyra e Raportimit të Autoriteteve Publike tek KPPP”.

Sa i përket projektit tjetër PPP, Komuna e Gjilanit me datë 30 Maj 2019 zyrtarisht ka dërguar Njoftimin për Ndërprerje të Marrëveshjes PPP “Eco-higjiena” sh.p.k për shkëputje të kësaj kontrate si rezultat i mos përmbushjes së obligimeve nga ana e partnerit privat. Tani jemi në proces tranzicioni i cili duhet të përmbyllet deri në fund të këtj viti.

Gjatë kësaj periudhe është përfunduar projekti respektivisht ndërtimi i terrenit sportiv të futbollit, henball, baketball, volejboll në fshatin Pogragjë, projekt ky i cili është realizuar në bashkëpunim me Shoqatën Pogragja me seli ne Zvicërr dhe kjo shoqatë ka marr përsipër mirëmbajtjen e përhershme të këtij investimi dhe në këtë mënyrë komuna e Gjilanit ka siguruar qëndrueshmëri të projektit.

Nje aktivitet tjetër i implementuar me sukses është edicioni i dytë i Panirit të Punës i organizuar në bashkëpunim të ngushtë me Organizatën Qeveritare Gjermane GIZ, MPMS ku kanë marrë pjesë 45 biznese të cilat kanë ofruar rreth 500 vende pune.

DZHE është përkujdesur dhe ka bashkëpunuar ngushte me tri projektet e financuara përmes programit “Fuqizimi i Sektorit Privat” të financuara nga Populli Amerikan përmes Agjencisë së Shteteve të Bashkuara për Zhvillim Ndërkombëtar (USAID) dhe Agjencisë Suedeze për Zhvillim Ndërkombëtar (SIDA). Në kuadër të projektit “Programi i Trajnimit për Vetë-Punësim” i zbatuar nga Help – Hilfe zur Selbsthilfe ka vazhduar dhe është përmbyll procesi i vlerësimit ku nga gjithsej 44 aplikues dhe sipas buxhetit të projektit në dispozicion janë përzgjedh 12 (7 M dhe 5 F) përfitues të cilët do të shpërblehen me grante në formë të pajisjeve. Gjithashtu në kuadër të projektit tjetër i cili realizohet nga “Klubi i Prodhuesve të Kosovës” gjatë kësaj periudhe kanë përfunduar punën praktike me pagesë 31 të rinj në kompanitë “Fluidi”, “Flexograf”, “Menakon”, “Euro model”, “Gandizajn” etj.

Për më tepër DZHE në bashkëpunim me Klubin e Prodhuesve të Kosovës dhe përfaqësues të bizneseve ka organizuar sesion informues në lidhje me prezantimin e Platformës “Made in Kosova”. Kjo web platformë do të përfshijë të gjitha kompanitë e sektorit të prodhimit dhe shërbimeve në Kosovë me qëllim kryesor promovimin e produkteve dhe shërbimeve  në mbarë botën. Platforma do të jetë një panair i përhershëm online, ku secila kompani do të ketë profilin e vet të kompanisë si dhe do të prezantohen të gjitha produktet e saj.

Projekti tjetër në kuadër të programit të USAID-it i cili implementohet nga American University of Kosova (AUK) është duke u realizuar me sukses ku rreth 60 të rinj nga nga komuna e Gjilanit janë duke njdekur trajnime në ICT dhe gjuhë gjermane.

Sa i përket projekteve të financuara nga BE, Programi IPA BNK ka vazhduar organizimi I një mori trajnimesh ku përfitues ishin 44 ndërmarrëse artizanale gra dhe vajza nga Kosova dhe Maqedonia organizuar me temën “"Prodhimi i produkteve artizanale prej materialeve ekologjike dhe paketimi". Ky trajnim është e organizuar nga Qendra për trajnim dhe resurse për përfaqësim (avokim) - ATRC nga Prishtina, Shoqata për iniciativa zhvillimore - Zenith, dhe Shoqata e bizneseve dhe konsulentëve – Kreacija në kuadër të projektit "Ndërtim i aftësisë konkurruese përmes bashkëpunimit dhe inovacionit - qasja në tregjet e huaja për artizanate" . Në anën tjetër ka vazhduar trajnimi i 70 grave (dy herë në javë) artizane për punime me “vek” dhe përgatitje të ushqimeve tradicionale nga projekti tjetër i cili realizohet nga OJQ “ Open door” në bashkëpunim me komunën e Gjilanit.

Në QRB gjatë kësaj periudhe janë regjistruar 260 biznese të reja dhe 415 punëtorë derisa qendra ka ofruar 1800 shërbime bizneseve në fusha të ndryshme dhe sipas kërkesave të tyre janë si dhe janë përgatit gjithësej 219 procesverbale.

Drejtoria vazhdon të bashkëpunoj ngushtë dhe të kordinohet me Komisionet Komunale të NPL “Tregu”, “Stacioni i Autobusëve” si dhe me të gjithë  akterët relevant në nivel lokal dhe qendror, donator, shoqëri civile, komunitetin e biznesit, me qëllim të arritjes së partneriteteve përmes koordinimit të inciativave dhe aktiviteteve të cilat ndikojnë në përshpejtim dhe zhvillim të qëndrueshëm ekonomik lokal.

Gjatë këtij gjashtë mujori të vitit, DZHE ka shpenzuar gjithësej 472,933.00 Euro.